O b r a z l o ž e nj e

Nacrta prijedloga Odluke o izmjeni Odluke o određivanju naknade za rad
članova vijeća mjesnih odbora

Na području grada Rijeke osnovana su 34 mjesna odbora kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana. Člankom 83. Statuta Grada Rijeke („Službene novine Primorsko-goranske županije“ broj 24/09, 11/10 i 5/13 i „Službene novine Grada Rijeke“ broj 7/14, 12/17, 9/18, 11/18-pročišćeni tekst, 2/20, 3/21 i 4/25) kao tijela mjesnog odbora određeni su vijeće mjesnog odbora i predsjednik vijeća mjesnog odbora. Članovi vijeća mjesnog odbora biraju se na neposrednim izborima, tajnim glasovanjem i razmjernim izbornim sustavom sukladno odredbama Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) te Odluke o izboru članova vijeća mjesnih odbora na području grada Rijeke („Službene novine Primorsko-goranske županije“ broj 14/13 i „Službene novine Grada Rijeke“ broj 16/22). 
Člankom 3. stavkom 1. Odluke o načinu financiranja djelatnosti mjesnih odbora na području Grada Rijeke („Službene novine Primorsko-goranske županije“ broj 41/08, 44/09, 46/12 i 14/13 i „Službene novine Grada Rijeke“ broj 13/15 i 3/22) propisano je da članovi vijeća mjesnih odbora za svoj rad primaju naknadu.
Odlukom o određivanju naknade troškova za rad članova vijeća mjesnih odbora („Službene novine Grada Rijeke broj 18/23) utvrđena je visina naknade za rad i to za predsjednika vijeća mjesnog odbora u iznosu od 35,00 eura neto mjesečno te za zamjenika predsjednika i članove vijeća mjesnih odbora u iznosu od 23,00 eura neto mjesečno. 

Prijedlogom za izmjenu Odluke o određivanju naknade za rad članova vijeća mjesnih odbora (dalje u tekstu: Prijedlog odluke) predlaže se povećanje iznosa naknade za rad članova vijeća mjesnih odbora na način da se predsjedniku vijeća mjesnog odbora određuje naknada u iznosu od 50,00 eura neto mjesečno, a zamjeniku predsjednika i članovima vijeća mjesnog odbora u iznosu od 35,00 eura neto mjesečno (povećanje naknada od cca 50%). Naknada za rad isplaćuje se predsjedniku, zamjeniku predsjednika i članovima vijeća mjesnog odbora za mjesec u kojem je održana sjednica mjesnog odbora i ukoliko su bili nazočni sjednici, neovisno o broju održanih sjednica ili nastavaka sjednica u tom mjesecu.
Za naknade za rad članova vijeća mjesnih odbora u Proračunu Grada Rijeke za 2026. godinu, temeljem navedenog Prijedloga odluke, potrebno je osigurati sredstva u ukupnom iznosu od 105.000,00 eura.

